b'\n_START_ARTICLE_\nSkopolamin\n_START_SECTION_\nPoimenovanje\n_START_PARAGRAPH_\nSkopolamin je poimenovan po rodu rastlin Scopolia, ta pa po odkritelju, idrijskem zdravniku Scopoliju. Ime hioscin pa prihaja iz latinskega imena za \xc4\x8drni zobnik, Hyoscyamus niger.\n_START_SECTION_\nDelovanje\n_START_PARAGRAPH_\nSkopolamin deluje kot kompetitivni antagonist na specifi\xc4\x8dnih muskarinskih acetilholinskih receptorjih, predvsem receptorjih M1, zaradi \xc4\x8desar ga uvr\xc5\xa1\xc4\x8damo med antiholinergike oz. antimuskarinike.\n_START_SECTION_\nUporaba v zdravstvu\n_START_PARAGRAPH_\nSkopolamin se uporablja pri zdravljenju slabosti in potovalne bolezni, kr\xc4\x8dev prebavnega trakta ter v oftalmologiji. Pogosto se uporablja tudi kot pomirjevalo in kot dodatek opioidnim analgetikom za oja\xc4\x8danje njihovega analgeti\xc4\x8dnega u\xc4\x8dinka. Manj pogosto pa kot predanesteti\xc4\x8dno sredstvo in pri nekaterih oblikah parkinsonizma.\n_START_SECTION_\nSlabost\n_START_PARAGRAPH_\nZa prepre\xc4\x8devanje pooperativne slabosti se uporabljajo transdermalni obli\xc5\xbei s skopolaminom.\n_START_SECTION_\nUporaba v oftalmologiji\n_START_PARAGRAPH_\nV oftalmologiji se skopolamin uporablja za raz\xc5\xa1iritev zenice, saj za\xc4\x8dasno paralizira akomodacijski refleks in tako povzro\xc4\x8di midriazo.\n_START_SECTION_\nRaziskave spomina\n_START_PARAGRAPH_\nZaradi svojih antiholinergi\xc4\x8dnih u\xc4\x8dinkov skopolamin prepre\xc4\x8di aktivacijo struktur medialnega sen\xc4\x8dnega re\xc5\xbenja za nove dra\xc5\xbeljaje, medtem ko deluje delovni spomin.\n_START_SECTION_\nZasvojenost z nikotinom\n_START_PARAGRAPH_\nProu\xc4\x8duje se mo\xc5\xbena uporaba skopolamina, samega ali v kombinaciji, kot mo\xc5\xbeno sredstvo za pomo\xc4\x8d pri odvajanju od kajenja oz. nikotinske odvisnosti. Mehanizem, po katerem naj bi skopolamin bla\xc5\xbeil odtegnitvene simptome, se razlikuje od mehanizma klonidina, kar pomeni, da bi lahko u\xc4\x8dinkovini uporabili hkrati brez nevarnosti, da bi ena izni\xc4\x8dila ali oja\xc4\x8dala delovanje druge.\n_START_SECTION_\nOstale mo\xc5\xbenosti uporabe\n_START_PARAGRAPH_\nZaradi svojega depresornega u\xc4\x8dinkovanja na osrednji \xc5\xbeiv\xc4\x8dni sistem se je neko\xc4\x8d uporabljal kot uspavalo in anestetik; povzro\xc4\x8da tudi te\xc5\xbeave s spominom, podobno kot diazepam. V otorinolaringologiji se uporablja za izsu\xc5\xa1itev zgornjih dihalnih poti pred kirur\xc5\xa1kimi posegi. Skopolamin zmanj\xc5\xa1a simptome depresije po nekaj dnevih jemanja; izbolj\xc5\xa1anje traja \xc5\xa1e vsaj teden dni po preusmeritvi na placebo. Potaplja\xc4\x8di ga uporabljajo za prepre\xc4\x8devanje morske slabosti.\n_START_SECTION_\nNa\xc4\x8dini aplikacije\n_START_PARAGRAPH_\nSkopolamin lahko apliciramo kot transdermalni obli\xc5\xbe[4], peroralno, subkutano, v oko ali intravensko. V transdermalnem obli\xc5\xbeu za prepre\xc4\x8devanje slabosti je skopolamin v neionizirani obliki, peroralna, o\xc4\x8desna in intravenska oblika pa so kot skopolamin hidrobromid.\n_START_SECTION_\nRekreacijska raba\n_START_PARAGRAPH_\nSkopolamin, kakor ve\xc4\x8dina antiholinergikov, ki prehajajo krvno-mo\xc5\xbegansko pregrado, kot so difenhidramin, diciklomin, triheksifenidil in podobne u\xc4\x8dinkovine, povzro\xc4\x8da evforijo \xc5\xbee v terapevtskih odmerkih in oja\xc4\x8da delovanje morfina, metadona, hidromorfona, oksikodona in ostalih opioidov. Evforija je posledica spremenjenih koncentracij in dele\xc5\xbeev dopamina in acetilholina, ki so povezani z deli kemijske strukture spojin in nekaterih drugih, znanih ali neznanih, faktorjev. Podobni u\xc4\x8dinkovini \xe2\x80\x93 atropin in hiosciamin ne povzro\xc4\x8data evforije, ostale na\xc5\xa1tete spojine pa jo._NEWLINE_Pripravki iz rastlin rodu Datura in Belladonna vsebujejo nevarno visoke odmerke skopolamina, ki povzro\xc4\x8dajo delirij in halucinacije. Le-te delujejo zelo resni\xc4\x8dno in ustvarijo percepcijo novega sveta, polnega blaznosti in nasilne energije. Halucinacije, povzro\xc4\x8dene s skopolaminom in njemu podobnimi antiholinergiki, se zelo razlikujejo od halucinacij, povzro\xc4\x8denih z antiholinergiki fenetilaminskega tipa. Prevelik odmerek skopolamina je lahko kmalu smrten, pri ostalih, bolj uporabljenih halucinogenih, pa ni. Zaradi tega se antihollinergiki redko rabijo kot halucinogeni.\n_START_SECTION_\nMo\xc5\xbena uporaba pri zasli\xc5\xa1evanju\n_START_PARAGRAPH_\nUporaba skopolamina seruma resnice je bila raziskovana v 50. letih 20. stoletja pri razli\xc4\x8dnih obve\xc5\xa1\xc4\x8devalnih agencijah.\n_START_SECTION_\nUporaba pri zlo\xc4\x8dinih\n_START_PARAGRAPH_\nSkopolamin se uporablja (zlorablja) pod imenom burundanga,\xc2\xa0\xc2\xbbpragozdna oblika Rohypnola\xc2\xab, v Venezueli in na Tajskem z namenom omamiti in okrasti turiste. V zadnjih letih je postala zloraba skopolamina epidemi\xc4\x8dna. Pribli\xc5\xbeno polovica urgentnih primerov zastrupitev v Bogoti (Kolumbija) je zastrupljencev s skopolaminom [7]. \xc5\xbdrtve so sprejete v bolni\xc5\xa1nice v spremstvu policije, z domnevo, da pacient pre\xc5\xbeivlja psihoti\xc4\x8dno epizodo. Spremljajo\xc4\x8di znak je povi\xc5\xa1ana telesna temperatura in odsotnost znojenja. Skopolamin se uporablja (zlorablja) kot mamilo pri posilstvih in pripomo\xc4\x8dek pri tatvinah [8]. \xc5\xbdrtvam storilci najpogosteje skopolamin kar vsipajo v pija\xc4\x8do [9]. Povzro\xc4\x8di izgubo spomina oz. nezmo\xc5\xbenost priklica spomina iz obdobja po zau\xc5\xbeitju droge oz. zastrupitvi z njo.\n_START_SECTION_\nInterakcije z ostalimi zdravili\n_START_PARAGRAPH_\nOb souporabi morfina povzro\xc4\x8di amnezijo (izgubo spomina) in pomirjeno stanje znano kot\xc2\xa0\xc2\xbbpolzavestno spanje\xc2\xab\xc2\xa0(angl. twilight sleep). Kombinacija, ki se je prvotno uporabljala v porodni\xc5\xa1tvu, se zdaj smatra kot nevarna za te namene za oba, mater in otroka.\n_START_SECTION_\nZgodovina\n_START_PARAGRAPH_\nSkopolamin je bil v 50-ih in 60-ih let 20. stoletja ena od aktivnih u\xc4\x8dinkovin v zdravilu brez recepta za zdravljenje astme in bronhitisa. V letih od 1940 do 1960 se je skopolamin uporabljal v pripravku za\xc2\xa0\xc2\xbbpolzavestno spanje\xc2\xab, ki je izbrisal spomin na bole\xc4\x8dino ob popadkih. Pogosto se je to odra\xc5\xbealo kot neke vrste psihoza, ki so ji sledili posttravmatskim podobni spomini pri porodnicah [12]. Skopolamin je bil sestavina tudi nekaterih uspaval brez recepta.'